《凊和三日与高存之冒雨入桐城竹坞纪事》
明代·安希范

名山得佳侣，胜情倍踊跃。轻舆冒雨行，沾湿不为却。

入谷屡呼奇，谓我得所托。谷口田可耕，涧中泉不涸。

岩岫饶异花，林薄多灵药。茶椒被阳坡，芝兰满幽壑。

竹竿千万个，生计良不薄。世情厌冷淡，吾尔耽寂寞。

速结三间茆，量营一小阁。烟霞有奇趣，朝夕饱领略。

吾将从子居，相与餐葵藿。人生更何事，可博山居乐。

作者简介：安希范（1564－1621）字小范，号我素。江苏无锡人，明万历年间进士，授礼部主事，因乞便养母，改南京吏部。万历二十一年因上《纠辅臣明正邪》一疏惹怒神宗遭贬，归乡后主讲于东林学院。著有《天全堂集》。安希范同顾宪成、顾允成、高攀龙、刘元珍、钱一本、薛敷教、叶茂才合称为“东林八君子”。